**Kaj je participativni proračun?**

Participativni proračun je sistem razporejanja dela proračunskega denarja, tako da o njegovi porabi odločajo neposredno občanke in občani.

**Kakšen je namen procesa?**

* Uresničevanje načela participativnega proračuna v občini Škofja Loka
* Spodbujanje aktivne participacije in vključenosti občanov in občank
* Dvig kakovosti bivanja v lokalnem okolju
* Gradnja skupnosti

**NAŠA LOKA:**

**Razpoložljiva sredstva**

V okviru projekta Naša Loka bodo lahko izvedeni projektni predlogi v skupni vrednosti 275.000 EUR, pri čemer so sredstva razporejena enakomerno po krajevnih skupnostih. To pomeni, da je v vsaki krajevni skupnosti na voljo 25.000 EUR.

**Kako lahko izvem več o projektu Naša Loka in oblikovanju projektnih predlogov?**

V podporo razvoju projektnih predlogov bo v občini organiziranih več spletnih delavnic, na katerih bo predstavljen koncept participativnega proračuna in način sodelovanja. Mogoče pa bo oblikovati tudi osnutke pobud, ki jih bodo občanke in občani želeli predlagati.

Del časa na posamezni delavnici bo namenjen še razpravi o potrebah in dvigu kakovosti življenja v posamezni KS. Pomembno je mnenje vsakega občana ali občanke.

Na delavnicah bo praviloma prisoten tudi župan ali drug predstavnik Občine.

**Kako bodo potekale aktivnosti?**

* Predloge za projekte bodo oblikovali občani in občanke.
* Predlagani projekti bodo morali upoštevati merila za upravičenost, ki bodo javno objavljena pred začetkom delavnic.
* Predlagatelji\_ce bodo predloge do določenega roka oddali v spletni aplikaciji, poslali po navadni ali elektronski pošti oziroma oddali v vložišče Občine (glavna pisarna).
* Skladnost projektnih predlogov z merili participativnega proračuna bo preučila Komisija za participativni proračun.
* O dokončnih predlogih bodo lahko glasovali občani in občanke.
* Izglasovani projektni predlogi bodo umeščeni v proračuna občine za leti 2025 in 2026.

**Kdo lahko predlaga projekte?**

Predlagatelj\_ica projektnih predlogov je lahko posamezni občan oziroma občanka ali skupina občank, občanov s stalnim bivališčem v pripadajoči krajevni skupnosti, ki do dne oddaje pobude dopolni\_jo 16 let.

Poleg tega je potrebno upoštevati še:

* da predlagatelj\_ica ne more biti nevladna organizacija ali pravni subjekt;
* da predlagatelj\_ica v projektnem predlogu, ki ga predlaga, ne sme nastopati kot izvajalec\_ka (ne kot fizična oseba, ne kot lastnik\_ca izvajalca, ne kot oseba, udeležena v poslovodstvu izvajalca);
* da lahko posamezni predlagatelj\_ica predlaga največ dva projektna predloga. Če gre za skupine, lahko kot podpisnik\_ca ali sopodpisnik\_ca nastopa največ v dveh skupinah predlagateljev.

**Merila**

Projektni predlogi morajo upoštevati naslednja merila:

* predlog prispeva k uresničevanju javnega interesa na območju občine Škofja Loka,
* je takšne narave, da bo nosilec projekta lahko Občina Škofja Loka,
* je skladen z razvojnimi usmeritvami Občine, opredeljenimi z veljavnimi razvojnimi programi, s strategijami in programi razvoja posameznih področij,
* izveden bo na območju občine,
* ni uvrščen v proračun Občine in ne ustreza pogojem za nepovratna finančna sredstva, ki jih predlagatelji\_ce lahko pridobijo na razpisih Občine Škofja Loka,
* se ne navezuje na vzdrževanje, gradnjo ali popravilo cestnih površin ali komunalne infrastrukture (oskrba s pitno vodo, odvajanje in čiščenje odpadnih voda),
* ne predlaga izvedbe in financiranja že obstoječe in financirane redne dejavnosti,
* v zadnjih petih (5) letih še ni bil (so)financiran iz proračuna Občine Škofja Loka,
* je finančno ovrednoten med 1.500 in 15.000 EUR z DDV.

**NAŠA LOKA ZA MLADE:**

V okviru tokratne izvedbe procesa participativnega proračuna bo potekal tudi posebni proces, ki bo namenjen samo mladim - od dopolnjenega 16. leta do 29. leta. Mladi v tej starostni skupini bodo lahko tako sodelovali v rednem procesu Naša Loka ter tudi v procesu Naša Loka za mlade.

**Razpoložljiva sredstva**

Za posebne projekte za mlade bo na voljo 30.000 EUR.

**Kdo lahko predlaga projekte?**

Predlagatelji oziroma predlagateljice projektov v okviru procesa Naša Loka za mlade so lahko samo osebe, stare med 16. in 29. let. Upravičene osebe lahko predlagajo projekte kjerkoli na območju občine Škofja Loka.

Poleg tega je potrebno upoštevati še:

* da predlagatelj\_ica ne more biti nevladna organizacija ali pravni subjekt;
* da predlagatelj\_ica v projektnem predlogu, ki ga predlaga, ne sme nastopati kot izvajalec\_ka (ne kot fizična oseba, ne kot lastnik\_ca izvajalca, ne kot oseba, udeležena v poslovodstvu izvajalca\_ke);
* da lahko posamezni predlagatelj\_ica predlaga največ dva projektna predloga. Če gre za skupine, lahko kot podpisnik\_ca ali sopodpisnik\_ nastopa največ v dveh skupinah predlagateljev.

**Merila**

Merila za projekte v okviru procesa Naša Loka za mlade so enaka kot za proces Naša Loka.